Anexă la HCL nr. _____/2026.

REGULAMENT 
privind închirierea bunurilor imobile proprietate publică sau privată a comunei Vărbilău, cu destinația de garaje, locuri de parcare sau alte bunuri similare, care nu au destinații comerciale

Art. 1. Prezentul regulament se aplică terenurilor pe care sunt amplasate garaje, copertine, foișoare, anexe gospodărești sau sunt amenajate grădini, precum și pentru alte bunuri similare, care nu au destinații comerciale.

Art. 2. (1) Persoanele care au în proprietate o construcție demontabilă din categoriile enunțate în art. 1, amplasate pe terenuri ce aparțin domeniului public sau privat al localității, sunt obligate să încheie un contract de închiriere teren, în condițiile stabilite prin hotărârea Consiliului Local al comunei Vărbilău adoptată în acest sens.
(2) Contractul de închiriere este titlu executoriu, fără notificarea prealabilă și fără punere în întârziere a titularului.

Art. 3. (1) Atribuirea terenurilor cu destinația: amplasare garaje, locuri de parcare, copertine, se va face numai persoanelor care vor îndeplini cumulativ următoarele condiții: 
a) să aibă domiciliul pe raza comunei Vărbilău, în zona adiacentă terenului pe care este amplasată construcția;
b) să fie proprietarul unui autovehicul cu masa maxim autorizata de 3,5 tone, înmatriculat și cu inspecția tehnică periodică în termen de valabilitate, înregistrat la Vărbilău;
c) să nu dețină un alt teren cu destinația amplasare garaj, nici solicitantul, nici membrii familiei acestuia care au același domiciliu în actul de identitate;
d) să aibă achitate la zi taxele și impozitele locale.
(2) Atribuirea terenurilor cu destinația amplasare foișoare, anexe gospodărești ori amenajare grădini, precum și pentru alte bunuri similare, care nu au destinații comerciale, se va face numai persoanelor care vor îndeplini cumulativ următoarele condiții:
a) să aibă domiciliul pe raza comunei Vărbilău, în zona adiacentă terenului pe care este amplasată construcția sau amenajată gradina;
b) să nu dețină un alt teren cu destinația amplasare anexe gospodărești ori amenajare gradină ori pentru alte bunuri similare, care nu au destinații comerciale, nici solicitantul, nici membrii familiei acestuia care au același domiciliu în actul de identitate;
c) să aibă achitate la zi taxele și impozitele locale.
(3) În vederea încheierii contractelor de închiriere pentru terenurile menționate la art. 1, solicitantul trebuie să depună la autoritatea publică locală - compartimentul relații cu publicul - un dosar cuprinzând:
- cerere;
- documente privind domiciliul, respectiv copie B.l./C.I;
- copie după certificatul de înmatriculare a autovehiculului deținut în proprietate cu masa maxim autorizată de 3,5 tone (pentru garaj sau loc de parcare);
- certificat fiscal din care rezultă că taxele și impozitele sunt achitate la zi.

Art. 4. (1) Cuantumul chiriei pentru închirierea terenurilor în condițiile prezentului regulament se stabilește anual, prin hotarâre a Consiliului Local al comunei Vărbilău.
(2) Întârzierile la plata chiriei ce depășesc 90 de zile calendaristice, atrag rezilierea de drept a contractului de închiriere, fără somație sau alte formalități suplimentare, beneficiarul contractului fiind obligat să predea terenul liber de construcții, la data indicată de către autoritatea publică locală. În caz contrar, se aplică prevederile art. 11 din prezentul Regulament.

Art. 5. Schimbarea destinației terenului ocupat este strict interzisă, iar nerespectarea acestei prevederi atrage rezilierea de drept a contractului de închiriere, fără somație sau alte formalități suplimentare, beneficiarul contractului fiind obligat să predea terenul liber de construcții, la data indicată de către autoritatea publică locală. În caz contrar, se aplică prevederile art. 10 din prezentul Regulament.

Art. 6. Subînchirierea este strict interzisă, iar nerespectarea acestei prevederi atrage rezilierea de drept a contractului de închiriere, fără somație sau alte formalități suplimentare, beneficiarul contractului fiind obligat să predea terenul liber de construcții, la data indicată de către autoritatea publică locală. În caz contrar, se aplică prevederile art. 10 din prezentul Regulament.

Art. 7. Termenul de închiriere a terenurilor potrivit prezentului Regulament este de un an cu posibilitatea prelungirii, cu excepția cazului în care beneficiarul contractului de închiriere nu mai îndeplinește condițiile prevăzute la art. 3.

Art. 8. (1) Beneficiarii contractelor de închiriere a terenurilor pe care sunt amplasate construcții demontabile sunt obligați să aducă la cunoștința autorității publice locale orice modificări cu privire la proprietatea asupra construcției demontabile.
(2) În situația în care beneficiarul unui contract de închiriere a terenului pe care se află edificată construcția demontabilă de tip garaj își schimbă autoturismul, este obligat ca în termen de 30 de zile să solicite încheierea unui act adițional cu noul număr de înmatriculare al autoturismului.

Art. 9. (1) În situațiile în care, prin orice modalități, se constată de către autoritatea publică locală, că beneficiarul contractului de închiriere nu mai poate face dovada deținerii în proprietate a bunului în vederea folosirii căruia s-a edificat construcția demontabilă (garaj, copertină) sau că nu mai întreprinde activitățile pentru care s-a închiriat terenul (edificare anexe gospodărești – construcții cu caracter probizoriu, amenajare de grădini ori pentru alte bunuri similare, care nu au destinații comerciale), contractul de închiriere se reziliază de drept, fără somație sau alte formalități suplimentare. Această clauză va fi inclusă în contractul de închiriere.
(2) În privința terenurilor închiriate având categoria de folosință „gradină” acestea pot fi folosite drept vatră de stupină, cu respectarea următoarelor condiții:
a) vatra de stupină va fi doar pe perioada iernării, cu respectarea prevederilor legale în materie;
b) pe timp de vară terenul va fi folosit doar pentru gradină, stupii fiind transportați pentru stupărit pastoral;
c) se interzice stupăritul staționar pe raza comunei Vărbilău, deoarece terenurile închiriate pentru grădini se afla în vecinătatea gospodăriilor și prezintă pericol pentru cetățenii care trec prin zonele respective.

Art. 10. (1) În situația rezilierii contractului sau încetării în orice formă a efectelor juridice ale acestuia, proprietarul construcției demontabile este obligat ca, pe cheltuiala sa, să îndepărteze construcția demontabilă de pe domeniul public ori privat al comunei Vărbilău.
(2) În situația în care beneficiarul contractului refuză să îndeplinească obligațiile prevăzute în prezentul articol, autoritatea publică locală poate să îndepărteze construcția demontabilă, cu suportarea cheltuielilor ocazionate din bugetul local, urmând să recupereze cheltuielile efectuate de la beneficiar, pe cale judecătorească.

Art. 11. În cazul decesului chiriașului, contractul de închiriere pentru garaj, copertină, foișor, anexă gospodărească, gradină sau pentru alte bunuri similare, care nu au destinații comerciale se continuă cu moștenitorul, la cererea acestuia, cu condiția îndeplinirii condițiilor cumulative prevăzute la art. 3.

Art. 12. Este interzisă racordarea la utilități în cazul construcțiilor provizorii neautorizate.

Art. 13. (1) Beneficiarii contractelor de închiriere, încheiate în temeiul prezentului Regulament, au obligația de a repara, reface și întreține construcția amplasată pe domeniul public sau privat al comunei Vărbilău, prin realizarea pe propria cheltuială a oricăror lucrări necesare menținerii aspectului funcțional și estetic al zonei.
(2) ) Beneficiarii contractelor de închiriere, încheiate în temeiul prezentului Regulament, au obligația de a împrejmui terenul închiriat cu destinația grădină, precum și de a ridica gardul la momentul încetării/deființării contractului din orice cauze.

Art. 14. Beneficiarii contractelor de închiriere, încheiate în temeiul prezentului Regulament, au obligația de a asigura curățenia terenului și a eventualelor construcții provizorii, în conformitate cu legislația în domeniu.

Art. 15. Intenția de renunțare la contractul de închiriere, anterior expirării termenului de închiriere, se aduce la cunoștința autorității publice locale de către chiriaș cu cel puțin 30 de zile calendaristice înainte.

Art. 16. Beneficiarii contractelor de închiriere, încheiate în temeiul prezentului Regulament, au obligația să permită autorității locale efectuarea oricăror tipuri de lucrări pe domeniul public.
Art. 17. În cazul în care autoritatea publică decide desființarea garajelor, copertinelor, foișoarelor ori anexelor gospodărești de pe un anumit amplasament, din rațiuni de ordin administrativ sau urbanistic, proprietarii construcțiilor - titulari ai contractelor de închiriere teren au obligația desființării construcțiilor respective în termen de 30 de zile de la comunicarea deciziei, fără plată de despăgubiri și, dacă este cazul, cu recuperarea sumelor datorate reprezentând contravaloarea lipsei de folosință a terenului ocupat fără titlu.

Art. 18. Respectarea clauzelor contractuale referitoare la chirie și taxa pe teren vor fi urmărite de funcționarii publici cu atribuții de încasare a impozitelor și taxelor locale, iar respectarea clauzelor contractuale referitoare la folosirea terenului conform destinației din contract vor fi urmărite de funcționarul public cu atribuții de urbanism.

Art. 19. Contractul - cadru de închiriere pentru folosință teren în vederea amplasării garajelor, copertinelor, foisoarelor, anexelor gospodărești, a amenajării grădinilor sau  pentru alte bunuri similare, care nu au destinații comerciale constituie anexa a prezentul Regulament.

